'Juffrou, moenie die 'probleemkind' afskryf nie' | Netwerk24
Deur Dianri Wessels, Universiteit van Pretoria 18 April 2019 13:46
Terwyl ek my kas regpak, kom ek op iets baie interessants af. My rapporte! Ek kon nie my oë glo nie. Gr. R s'n vat sonder twyfel die koek!
"Dianri moes tien vorms uitknip en inkleur. Die hele klas het die taak in 'n uur voltooi. Ná twee dae het Dianri twee vorms uitgeknip en 'n halwe een ingekleur."
Kyk, ek weet nie wat my besiel het en wat ek tydens daardie twee dae gedoen het nie. Wel, ek het beslis nie vorms uitgeknip en ingekleur nie. Miskien wou ek net saam met my maatjies gesels en kuier?
Die res van die grondslagfaserapporte lyk nie veel beter nie. "Dianri wil nie werk nie en praat terug." "Dianri sal soms die reëls breek om by haar te pas." Van die ander kommentaar is veels te embarrassing om vir die wêreld te sê.
'Ek weet jy kan!'
Ek kan met alle eerlikheid sê: Ek was 'n stoute kind. Ek was daardie kind oor wie die juffrou slapelose nagte het. Ek was tien teen een gereeld die onderwerp van die dag in die personeelkamer.
My onderwysers het vir seker 'n paar grys hare bygekry. Een ding wat deurlopend uitstaan, is dat nie een van hulle moed opgegee het nie.
Hulle het in my bly glo. Hopelik lees een van my onnies die stuk en sien dat al die bloed, sweet en trane nie verniet was nie.
Daar is hierdie illusie dat die probleemkinders eendag die washouts gaan wees. Dit is glad nie waar nie. Inteendeel, die stoutste kinders is dikwels die suksesvolste volwassenes.
Ek is ongelooflik dankbaar dat my ouers en die onderwysers nooit opgegee het nie. As enigiemand deur die rapporte lees, sou hulle nooit dink dat dieselfde kind matriek sou slaag met vyf onderskeidings nie.
My onderwysers het potensiaal in my raakgesien en my aanhou motiveer. Daar staan menige keer in my rapporte "Ek weet jy kan!" Toe ek nie in myself geglo het nie, het hulle in my geglo. Nou weet ek ook dat ek kan en het die vrugte gepluk.
Ongelukkig is nie alle kinders so geseënd nie. Kinders word gebrandmerk en daar word nie aandag aan hulle gegee nie. Hulle word afgesonder en weg van die res van die klas geskuif. Baie word dan gespot deur maatjies omdat hulle "dom", "stout" of "stadig" is. As alle onderwysers net tyd en moeite insit, sal die kind ook floreer en baie ver kom.
'n Rapport definieer jou nie
'n Kind se rapport definieer nie altyd sy intelligensie en integriteit nie.
Albert Einstein se skoolhoof het in sy rapport geskryf dat hy niks sal bereik nie. Winston Churchill is ook in sy rapport beskryf as 'n stoute kind. Hulle het egter enorme spore gelaat.
Kyk, Juffrou, ek het toe oukei uitgedraai!
Dit is dus duidelik dat 'n kind se rapport glad nie 'n voorspelling van sy toekoms is nie.
Ek weet dat daar gr. 1's is wat toekomstige Einsteins is, maar wat uitgekryt word vir probleemkinders. Elke kind het potensiaal. Sommige kinders kort net 'n bietjie meer liefde en geduld. Daardie stoute sewejarige sal nog, nes ek, sy volle potensiaal bereik.